钦定古今图书集成/明伦汇编/家范典/第102卷 > 《湛氏小宗义田记》崔铣
## 钦定古今图书集成/明伦汇编/家范典/第102卷 > 《湛氏小宗义田记》崔铣

“小宗之有义田，广孝也。”湛子若水奉其母陈太孺人
之意为之。夫生天地之间，有血气之属者，皆知爱其
类，然而莫知于人，故不亲其亲，悖也；亲亲而无杀，乱
也。义田止及于五世之子孙，先近也。故曰：“以三为五，
以五为九，务远而遗近，务广施而弗及，君子不为也。”
湛子出其家馀粟，市田若干亩，岁入粟二百斛于囷。
“凡婚者、嫁者、丧者、葬者则给之。婚给八斛，嫁给十斛；
丧给十二斛，葬给十五斛。是故尊尊幼幼，男女之有
别，人道之元也。”湛子又置宗子田若干亩，岁入粟二
十斛，赒其乏，俾其子孙传之，敬宗子所以合族，合族
所以延祀，宗明于上，礼行于下矣。岁入不足给，则待
嗣岁之入；囷有陈，则又出以市田，田广入富，而恩益
漙矣。夫族之离，由无礼也；礼之废，由异学行也。是故
乐放者恶其拘，谈元者恶其麤，尚高者恶其卑，喜大
者恶其细，趋径者恶其繁。“五恶兴而礼废，然后邪慝
作；邪慝作然后家毁，家毁然后国危。”於乎！湛氏者其
将益昌也夫！